Nofel gan James M. Cain yw ***The Cocktail Waitress***. Hon yw'r nofel olaf gan Cain, fu farw pan oedd yn ei hadolygu ym 1977. Cyhoeddwyd o'r diwedd ym mis Medi 2012 gan y cyhoeddwr Hard Case Crime, a dreuliodd naw mlynedd yn dod o hyd i'r llawysgrif ac yn ennill hawliau cyhoeddi. Golygwyd y llawysgrif gan Charles Ardai, sefydlwr Hard Case Crime, a ddaeth o hyd iddo ar ôl clywed stori gan yr awdur Max Allan Collins am "nofel goll" gan Cain. Yn ôl bookreporter.com, cyhoeddiad y nofel hon oedd "digwyddiad llenyddol pwysicaf 2012".

Plot
----

Mae'r nofel yn dweud stori Joan Medford, gweddw ifanc sy'n gweithio mewn lolfa goctel a'r *femme fatale* sy'n adrodd y stori.

Derbyniad beirniadol
--------------------

Cymharodd nifer o feirniaid *The Cocktail Waitress* gyda nofelau enwocaf Cain, *The Postman Always Rings Twice* a *Double Indemnity*. Yn ôl Laura Wilson yn *The Guardian*, nid yw *The Cocktail Waitress* yn gystal â'r ddwy nofel honno ond mae ganddi ddiweddglo sy'n "*real shocker*" ac yn werth ei darllen. Cytunodd Brian Bethune yng nghylchgrawn *Maclean's* bod y diweddglo yn nodweddiadol o athrylith Cain yn ei genre. Datganodd Michael Connelly yn *The New York Times* bod y nofel "yn sicr yn adlonni, ond hefyd yn siomi". Disgrifiodd Alice Charles o *The Huffington Post* Joan Medford fel "arwres y gallem ni i gyd ei chefnogi", ond beirniadodd y plot am gael gormod o gyd-ddigwyddiadau y gellir wedi eu hepgor. Derbynnodd y nofel adolygiad llawn clod gan Vance Garnett yn *The Washington Times*, a gynghorodd i ddarllenwyr sy'n newydd i waith Cain i gychwyn â'r nofel hon. Ar y llaw arall ysgrifennodd Len Gutkin adolygiad negyddol yn y *Los Angeles Review of Books*, gan ddisgrifio'r nofel yn "eitha' llugoer" ac yn debyg i weithiau olaf eraill Cain, heb fedr ei nofelau cynnar.

Cyfeiriadau
-----------

1. ↑  (Saesneg) Lost James M Cain novel to be published. BBC (21 Medi 2012). Adalwyd ar 16 Rhagfyr 2011.
2. ↑  (Saesneg) DuChateau, Christian (26 Medi 2012). Long-lost noir masterpiece finally found. CNN. Adalwyd ar 17 Rhagfyr 2012.
3. ↑  (Saesneg) Ardai, Charles (27 Medi 2012). The discovery of James M. Cain's lost novel The Cocktail Waitress. *The Independent*. Adalwyd ar 17 Rhagfyr 2012.
4. ↑  (Saesneg) Callahan, Tom (21 Medi 2012). Review: The Cocktail Waitress. bookreporter.com. Adalwyd ar 17 Rhagfyr 2012.
5. ↑  (Saesneg) Flood, Alison (20 Medi 2011). Lost novel by noir giant James M Cain discovered. *The Guardian*. Adalwyd ar 16 Rhagfyr 2012.
6. ↑  (Saesneg) Wilson, Laura (18 Hydref 2012). Crime novels - review. *The Guardian*. Adalwyd ar 16 Rhagfyr 2012.
7. ↑  (Saesneg) Bethune, Brian (19 Hydref 2012). REVIEW: The Cocktail Waitress. *Maclean's*. Adalwyd ar 16 Rhagfyr 2012.
8. ↑  (Saesneg) Connelly, Michael (21 Medi 2012). Last Call: ‘The Cocktail Waitress,’ by James M. Cain. *The New York Times*. Adalwyd ar 16 Rhagfyr 2012.
9. ↑  (Saesneg) Charles, Alice (11 Medi 2012). Review of James M Cain's The Cocktail Waitress. *The Huffington Post*. Adalwyd ar 16 Rhagfyr 2012.
10. ↑  (Saesneg) Garnett, Vance (25 Hydref 2012). James M. Cain and "The Cocktail Waitress". *The Washington Times*. Adalwyd ar 16 Rhagfyr 2012.
11. ↑  (Saesneg) Gutkin, Len (16 Medi 2012). The Terrifying Wish that Comes True: On Cain's 'The Cocktail Waitress'. *Los Angeles Review of Books*. Adalwyd ar 16 Rhagfyr 2012.